Päike tõuseb / loojub
04:40 EEST
01:40 GMT
21:49 EEST
18:49 GMT
KUU FAAS
10. Päev
Autor: Merike Merilain, EMHI
Sinilill
Foto: Ain Avik
Lõpp hea, kõik hea ! Nii ongi juba ununemas tusased ja niisked ilmad, mis enamus aega aprillist meil kurvastanud on. Sinililled ja ülased elustavad veel halli metsa-alust ja peenralgi saavad järje juba järgmised õitsejad. Vihmapuudust pole , kuid viimastel päevadel on vihm sattunud öiseks ajaks, mis tähendab , et öö on suhteliselt soe. Erandiks pole ka reede, mil öine vihmasabin peaks päevaks asenduma kuivema ilmaga, sest itta taanduva madalrõhulohu järel laieneb Ukraina kohal olev kõrgrõhuala põhja poole. Soojema ja põhjapoolse jahedama õhu piir on siiski põiki üle Eesti Narvast Iklani ning hoovihma võimalus frondijoone läheduses püsib. Küll on aga Kagu-Eestis reedel võimalik, et tuleb esimest korda sel kevadel +20°C päevakorda.
Laupäeval on suurem soe Eestist ida ja lõuna poole taandunud, kuid ilma määrab kõrgrõhuala põhjaserv ning seetõttu sajuvõimalus väike. Sooja on mõõdukalt üle 10°C, lõuna pool rohkem.
Pühapäevaks peaks Biskaia lahel olema jõuline tsüklon ja selle kauges idaservas trügib lõunamaine soojus põhja poole. Eilseil andmeil näis, et Eesti jääb sellest soojalainest ilma. Põhjapoolse mõõduka soojuse ja lõunamaise soojuse vahel olev frondijoon võib tõusta lõunapiirini ja tuua sinna ka vihma. Ehk jääb Põhja-Eesti siiski sajuta.
Esmaspäeval, 30.aprillil, peaks ilmakaardil olema uus tegija kas Põhjamerel või Skandinaavial tekkinud kõrgrõhuala näol. See lükkab ülemäärase sooja otsustavalt lõuna poole tagasi, kuid kindlustab päikesepaistelised päevad. Selgemad ööd võivad küll üsna jahedad olla ja öökülmaoht maapinnal üsna suur, aga pikk päev kindlustab õhutemperatuuri tõusu üle 15°C. Alates 1. maist, mil kõrgrõhuala kese tuleb Läänemerele ja muutub väheliikuvaks, läheb päev- päevalt soojemaks. See tähendab, et sisemaal ja eriti Lõuna-Eestis võib mitmel järjestikusel päeval olla 20°C ja üle selle.
Selge see, et nii kaua ei saa jääda, kuid järgnevast külmalainest ei tahaks veel juttu teha. Öökülmad mais on ju meil nii tavaline ja ega need ka tänavu tulemata jää.
Õhutemperatuuri maksimumi tund-tunnilt saab jälgida siit.